KIRJALLINEN KYSYMYS E-1996/03

esittäjä(t): Mihail Papayannakis (GUE/NGL) komissiolle

(16. kesäkuuta 2003)

Aihe: Jätevedenpuhdistamo Rafinassa

Paikalliset elimet vahvistavat, että Ateenan Mesojio-kadun pohjoispuolen alueen jätevesien keräämis- ja käsittelyverkoston rakentaminen on mutkikas hanke, jolla tulee olemaan erittäin negatiivisia vaikutuksia ympäristöön sekä rakennusvaiheessa että järjestelmän toimiessa.

On otettava huomioon seuraavat seikat:

- Rafinan jätevedenpuhdistamoa varten määrätyt jätevesien käsittelynormit eivät sisällä direktiivin 91/271/ETY(1) ja sen muutosdirektiivin 98/15/EY(2) säännösten vastaisesti käsiteltävien jätevesien kemiallisen hapentarpeen mittaamista ja seurantaa eivätkä patogeenisten mikro-organismien mittaamista ja seurantaa, toisin kuin säädetään uimaveden laadusta annetussa direktiivissä 76/160/ETY(3).

- Saastuttavia ja patogeenisia aineita merialueella, jonne käsitelty vesi päästetään, koskevat arviot perustuvat analyysiin, joka virheen vuoksi koskee vain viittäkymmentä prosenttia Rafinan puhdistamon jätevesien määrästä, joten koko määrää ei ole otettu huomioon asianmukaisesti.

- Ympäristövaikutusten arvioinnissa ei mainita syntyvän lietteen ja muun kiinteän jätteen määrää. Siinä ei myöskään kerrota, minne kiinteä jäte haudataan, miten se sinne kuljetetaan ja mitkä ovat sen ympäristövaikutukset. Kemiallisten aineiden tai niiden sivutuotteiden mahdollisista vaikutuksista ympäristöön ei niistäkään kerrota.

- Lisäksi jätetään huomiotta niiden raskasmetallien ja toksisten aineiden valvonta- ja seurantatoimet, joita Rafinan puhdistamon keskusaltaaseen on tullut teollisuuslaitosten jätevesien mukana.

- Myöskään ei mainita niiden jätevesien prosenttiosuutta, joita aiheutuu toisesta tai kolmannesta puhdistuskerrasta ja desinfioinnista.

Voisiko komissio selvittää asiaa ja tarkistaa, onko kyseessä oleva ympäristövaikutusten arviointi todella puutteellinen ja teknisesti mahdoton toteuttaa ja onko asiassa toteutettu kaikki muut yhteisön ympäristölainsäädännön asianmukaiset toimet? Mitä komissio aikoo tehdä, jos se huomaa, että yhteisön ympäristölainsäädäntöä on rikottu edellä mainituilla tavoilla?

(1) EYVL L 135, 30.5.1991, s. 40.

(2) EYVL L 67, 7.3.1998, s. 29.

(3) EYVL L 31, 5.2.1976, s. 1.

Margot Wallströmin komission puolesta antama vastaus

(31. heinäkuuta 2003)

Direktiivissä 85/337/ETY(1), sellaisena kuin se on muutettuna direktiivillä 97/11/EY(2), säädetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Tässä tarkoitetut hankkeet määritellään 4 artiklassa, jossa viitataan direktiivin liitteisiin I ja II.

Jätevedenpuhdistamot, joiden kapasiteetti on yli 150 000 asukasvastinelukua, kuuluvat direktiivin liitteessä I olevaan 13 kohtaan. Liitteessä I luetelluista hankkeista on tehtävä ympäristövaikutusten arviointi.

Ne jätevedenpuhdistamohankkeet, jotka eivät kuulu liitteeseen I, kuuluvat sen sijaan liitteessä II olevan 11 kohdan c alakohtaan. Liitteessä II luetelluista hankkeista jäsenvaltioiden on harkittava tapauskohtaisen tutkimuksen, raja-arvojen tai valintaperusteiden nojalla, onko ympäristövaikutusten arviointi tarpeellinen. Kreikan säädös, jolla direktiivi on saatettu osaksi Kreikan lainsäädäntöä, edellyttää tämänkaltaisilta hankkeilta ympäristövaikutusten arviointia.

Komissio tutkii tapauksen kysyjän antamien tietojen perusteella ja tarkastaa, ovatko Kreikan viranomaiset noudattaneet direktiivistä 85/337/ETY johtuvia velvoitteitaan. Jos komissio toteaa, että yhteisön säännöksiä on rikottu, se ryhtyy tarpeellisiin toimiin varmistaakseen, että yhteisön ympäristöoikeutta noudatetaan.

Samalla komissio pyytää parlamentin jäsentä toimittamaan kaikki hänellä olevat tiedot, jotka voivat helpottaa asian selvittämistä.

(1) Neuvoston direktiivi 85/337/ETY, annettu 27. kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985).

(2) Neuvoston direktiivi 97/11/EY, annettu 3. maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta (EYVL L 73, 14.3.1997).